राज्यसभा सभापति को चिट्‌ठी, निष्पक्ष-पारदर्शी जांच की मांग; बृजभूषण सांसद को बता चुके मास्टरमाइंड
WFI Brij Bhushan Sharan Singh Sexual Harassment Case Latest News - भारतीय कुश्ती संघ (WFI) और रेसलर्स के बीच विवाद में फिर से कांग्रेस के राज्यसभा सांसद दीपेंद्र हुड्‌डा की एंट्री हुई है। सांसद ने राज्यसभा सभापति को चिट्‌ठी लिखी है
भारतीय कुश्ती संघ (WFI) और रेसलर्स के बीच विवाद में फिर से कांग्रेस के राज्यसभा सांसद दीपेंद्र हुड्‌डा की एंट्री हुई है। सांसद ने राज्यसभा सभापति को चिट्‌ठी लिखी है। जिसमें उन्होंने खिलाड़ियों द्वारा भारतीय कुश्ती महासंघ के अधिकारियों पर लगाए गए आरोपों की निष्पक्ष और पारदर्शी जांच कराए जाने की मांग रखी है।
इससे पहले WFI अध्यक्ष बृजभूषण शरण सिंह सांसद हुड्‌डा को इस धरने का मास्टरमांइड बता चुके हैं। अब इस चिट्‌ठी से फिर से मुद्दा गर्म हो गया है।
ये लिखा चिट्‌ठी में
माननीय सभापति महोदय, आपके माध्यम से मैं देश के खिलाड़ियों विशेषकर महिला खिलाड़ियों के मान-सम्मान से जुड़ा अति-महत्त्वपूर्ण विषय सदन के समक्ष रखना चाहता हूं। देश को अनेकों बार गौरवान्वित करने वाले खिलाड़ियों द्वारा भारतीय कुश्ती महासंघ के अधिकारियों पर गंभीर आरोप लगाए गए हैं।
आरोपों की गंभीरता को देखते हुए निष्पक्ष और पारदर्शी जांच की आवश्यकता है। सरकार को खेल और खिलाड़ियों का मान-सम्मान बरकरार रखने व उन्हें न्याय दिलाने के लिए ठोस कदम उठाने चाहिए। ये खिलाड़ी किसी जाति, धर्म, भाषा, क्षेत्र के नहीं बल्कि देश के हैं।
देश की धरोहर, देश की शान हमारे खिलाड़ी हमारे पहलवान जिन्होंने लगातार भारत का नाम पूरी दुनिया में रोशन किया है, उन्हें न्याय की गुहार लगाते हुए धरने पर बैठना पड़ा जो बेहद दुख व चिंता का विषय है। ऐसे प्रकरण अंतरराष्ट्रीय प्रतिस्पर्धाओं की तैयारी कर रहे अनेकों प्रतिभावान खिलाड़ियों का मनोबल गिराने का काम करते हैं।
पहले पढ़िए पूरा मामला क्या है...
जंतर-मंतर पर रेसलर्स का प्रदर्शन और बड़े आरोप
18 जनवरी को रेसलर्स विनेश फोगाट, साक्षी मलिक व बजरंग पूनिया ने दिल्ली के जंतर-मंतर पर धरना शुरू कर दिया। इस दौरान विनेश फोगाट ने रोते हुए आरोप लगाए कि फेडरेशन अध्यक्ष बृजभूषण शरण सिंह और कोच नेशनल कैंप में महिला रेसलर्स का यौन उत्पीड़न करते हैं। विनेश ने यह भी कहा कि बृजभूषण खिलाड़ियों के होटल में रुकते थे, जो नियमों के खिलाफ है। टोक्यो ओलिंपिक में हार के बाद WFI के अध्यक्ष ने मुझे खोटा सिक्का कहा।
सांसद की सफाई, आरोप सही हुए तो फांसी पर लटक जाऊंगा
इसी दिन संघ अध्यक्ष बृजभूषण सामने आए। उन्होंने कहा- किसी भी तरह का उत्पीड़न नहीं हुआ है। अगर हुआ है तो मैं फांसी पर लटक जाऊंगा। उन्होंने धरने को स्पॉन्सर्ड बताते हुए इसके पीछे हरियाणा कांग्रेस के राज्यसभा सांसद दीपेंद्र हुड्‌डा को बताया था। उन्होंने कहा था कि अब ये खिलाड़ी नेशनल लेवल पर भी खेलने योग्य नहीं रहे हैं।
खेल मंत्रालय ने मैरीकॉम की अगुवाई में बनाई ओवरसाइट कमेटी
केंद्रीय खेल मंत्री अनुराग ठाकुर ने 20 जनवरी को WFI अध्यक्ष के खिलाफ धरना देने वाले पहलवानों के साथ नई दिल्ली में अपने सरकारी आवास पर मीटिंग की थी। देर रात तक चली इस मीटिंग के बाद अनुराग ठाकुर ने पहलवानों के साथ मीडिया के सामने आकर कहा था कि खेल मंत्रालय पूरे विवाद की जांच के लिए कमेटी बनाएगा जो 4 हफ्ते में रिपोर्ट देगी। कमेटी की जांच पूरी होने तक बृजभूषण सिंह WFI का कामकाज नहीं देखेंगे।
इस प्रेस कॉन्फ्रेंस के तीसरे दिन, 23 जनवरी को अनुराग ठाकुर ने पांच मेंबरी ओवरसाइट कमेटी बनाने की जानकारी देते हुए उसके सदस्यों के नाम का ऐलान किया। कमेटी का प्रमुख विश्व चैंपियन मुक्केबाज मैरीकॉम को बनाया गया जबकि इसके सदस्यों में ओलिंपिक मेडल विजेता रेसलर योगेश्वर दत्त, द्रोणाचार्य पुरस्कार से सम्मानित तृप्ति मुरगुंडे, TOPS CEO राजगोपालन और राधा श्रीमन शामिल हैं। अब पहलवानों ने खेल मंत्रालय की इसी ओवरसाइट कमेटी के गठन को लेकर किसी तरह की कोई चर्चा न किए जाने पर सवाल उठाए हैं।